Document ID: 32010R0892

KOMMISSIONENS FORORDNING (EU) Nr. 892/2010
af 8. oktober 2010
om visse produkters status som fodertilsætningsstoffer henhørende under anvendelsesområdet for Europa-Parlamentets og Rådets forordning (EF) nr. 1831/2003
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 2, stk. 3, og
ud fra følgende betragtninger:
(1)
Der hersker for visse stoffer, mikroorganismer eller præparater, herefter benævnt produkter, usikkerhed om, hvorvidt de er fodertilsætningsstoffer eller ej. Denne usikkerhed vedrører visse produkter, der er godkendt som fodertilsætningsstoffer, og som er optaget i både registret over fodertilsætningsstoffer og i fortegnelsen over fodermidler, der er udarbejdet i henhold til artikel 24 i Europa-Parlamentets og Rådets forordning (EF) nr. 767/2009 af 13. juli 2009 om markedsføring og anvendelse af foder, ændring af Europa-Parlamentets og Rådets forordning (EF) nr. 1831/2003 og ophævelse af Rådets direktiv 79/373/EØF, Kommissionens direktiv 80/511/EØF, Rådets direktiv 82/471/EØF, 83/228/EØF, 93/74/EØF, 93/113/EF og 96/25/EF og Kommissionens beslutning 2004/217/EF (2), visse produkter, der hverken er godkendt som fodertilsætningsstoffer eller optaget i fortegnelsen over fodermidler, og visse produkter, der er godkendt som fodertilsætningsstoffer, men kunne optages i fortegnelsen over fodermidler i overensstemmelse med betingelserne i forordning (EF) nr. 767/2009.
(2)
For at undgå uoverensstemmelser i behandlingen af sådanne produkter, for at gøre de nationale kompetente kontrolmyndigheders arbejde lettere og for at mindske byrden for de berørte parter er det for visse produkters vedkommende nødvendigt at vedtage en forordning, hvori det fastsættes, hvilke produkter der ikke er fodertilsætningsstoffer.
(3)
Med henblik på en sådan fastsættelse skal alle kendetegnene ved de pågældende produkter tages i betragtning.
(4)
Ved en sammenligning mellem kendetegnene ved de produkter, der er optaget i registret over fodertilsætningsstoffer på den ene side og de produkter, der er omhandlet i fortegnelsen over fodermidler på den anden side, kan der udledes en række kriterier for klassificering af produkterne som fodermidler, fodertilsætningsstoffer eller andre produkter. Nyttige kriterier i forbindelse med denne differentiering af produkterne er bl.a. produktions- og forarbejdningsmetode, standardiseringsniveau, homogenisering, renhed, kemisk definition og anvendelsesmetode. For at skabe konsekvens bør produkter med ens egenskaber klassificeres i samme kategori. For produkter, for hvilke der har været tvivl om, hvorvidt de var fodertilsætningsstoffer, er der foretaget en undersøgelse under hensyntagen til ovennævnte kriterier.
(5)
På grundlag af undersøgelsen kan det konkluderes, at de produkter, der er opført i bilaget, ikke bør betragtes som fodertilsætningsstoffer henhørende under anvendelsesområdet for forordning (EF) nr. 1831/2003.
(6)
For så vidt angår mærkningen af de produkter, der er godkendt som fodertilsætningsstoffer, og mærkningen af fodermidler og foderblandinger, der indeholder de pågældende produkter, bør der indrømmes en overgangsperiode for at give fodermiddelvirksomhedslederne tid til at tilpasse sig. De pågældende produkter bør endvidere udgå af registret over fodertilsætningsstoffer.
(7)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
De stoffer, mikroorganismer og præparater (i det følgende benævnt »produkter«), der er opført i bilaget, er ikke fodertilsætningsstoffer henhørende under anvendelsesområdet for forordning (EF) nr. 1831/2003.
Artikel 2
De produkter, der er opført i del 1 i bilaget, betragtes ikke længere som godkendte fodertilsætningsstoffer henhørende under anvendelsesområdet for forordning (EF) nr. 1831/2003.
Artikel 3
De produkter, der er opført i del 1 i bilaget, og som er mærket som fodertilsætningsstoffer og forblandinger i overensstemmelse med forordning (EF) nr. 1831/2003, må fortsat markedsføres indtil den 9. oktober 2013 og forblive på markedet, indtil lagrene er opbrugt. Det samme gælder for fodermidler eller foderblandinger, af hvis mærkning det fremgår, at de indeholder disse produkter som fodertilsætningsstoffer i overensstemmelse med forordning (EF) nr. 767/2009.
Artikel 4
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. oktober 2010.

Labels: 3
17
6